Sondag 03 Oktober
09:00 GEEN Bybelstudie
Saterdag 09 Oktober
Die Beste Tyd van ons Lewe
Lettie van Heerden (knievervanging)
In die aanloop tot die munisipale verkiesing—bid vir ons land en al sy mense en vir 'n geweldlose verkiesing.
Die matriekeindeksamen begin op 27 Oktober. Sterkte aan al die matrieks en hulle ouers.
Gemeentelede se dankoffers vorm die basis van die Gemeente se inkomste. Die groter doelgerigtheid om ons roeping as Kerk uit te leef, hou groter finansiële verpligtinge in. Met die huidige pandemie in ons midde ondervind ons die probleem van 'n daling in ons erediens byeenkomste en 'n aansienlike daling in ons maandelikse dankoffers.
Die gepaardgaande kostes soos salarisse, munisipale heffings, onderhoud aan eiendom en administrasie soos telefoonkoste, drukwerk en skryfbehoeftes, gaan nog steeds voort.
Vir die 2022 Finansiële jaar het ons 'n bedrag van R220 000 begroot ten opsigte van 10de Maand Dankoffer. Tot op datum het ons 'n bedrag van R51 000 ontvang, wat ons ver tekort laat skiet teenoor ons begroting.
As jy al ooit gewonder het hoekom jy as gelowige 'n dankoffer moet gee, kan ek nie beter doen as om jou na Deuteronomium 8 te verwys nie. Daar lees ek: "Jy kan dalk dink: my krag en my sterk hande het vir my al hierdie rykdom verwerf. Maar jy moet die Here jou God nie vergeet nie, want dit is Hy wat jou die krag gee om die rykdom te verwerf" (Deut. 8:17-18).
Die volgende logiese vraag is dan seker: hoeveel? In die Ou Testament is dit eenvoudig: God het een tiende gevra van alles wat jy inkry. In die Nuwe Testament word daardie eis nie uitdruklik herhaal nie, maar hoor ons eerder by Paulus 'n nuwe aksent: "As die goeie wil daar is en iemand gee volgens wat hy het, neem God die gawe aan. Hy verwag nie van hom wat hy nie het nie" (2 Kor 8:12). Nou gaan dit nie meer oor wetlike voorskrifte nie, maar om 'n saak wat jy saam met God moet gaan uitmaak.
As jy dan vir die Here 'n spesiale offer bring, onthou dan wat Paulus skryf in Filippense 4: "Julle gawe is voor God 'n offer met 'n lieflike geur, vir Hom aanneemlik en welgevallig. En my God sal in elke behoefte van julle ryklik voorsien volgens sy oorvloedige rykdom in Christus Jesus" (Fil 4:18,19).
'n Vriendelike, dog dringende, versoek word dus aan elke lidmaat gerig om asseblief weer biddend te gaan besin oor u 10de Maand Dankoffer. Baie dankie vir die wyse waarop u tot nou toe 'n bydrae gelewer het om die Gemeente in staat te stel om ons Hemelse Vader se Koninkryk te dien.
Ons het bewys van lidmaatskap ontvang van Thinie, Inge en Hailey Fick vanaf NG Alberton Suid.
Verkiesing van nuwe kerkraadslid
Jacques Louw is verkies as Kerkraadslid. Voorbidding word vir hom gevra in sy besluit om op die Kerkraad te dien.
Verkoop van die Pastorie
Die kerkraad het tydens 'n spesiale vergadering op 29 September 2021, na deeglike ondersoek en verskeie analises, besluit om die pastorie te verkoop.
Om die pastorie op te knap en te moderniseer gaan hoë kostes tot gevolg hê. Die huidige tendens, wat gemeentes volg is om leraars van 'n behuisingstoelae te voorsien.
Indien enige verdere inligting verlang word aangaande die besluit, kan u Wynand Maartens kontak by 0827879692 nie later as 17:00 op 4 Oktober 2021.
Eredienste met nuwe Kovid regulasies
Die aankondiging dat ons nou 'n 50% besetting by ons eredienste mag hê, is wonderlike nuus!
Ons het die getal, gegewe ons beskikbare ruimte en hoeveelheid stoele, op 200 vasgestel. Ons moet steeds sosiale afstand handhaaf, wat beteken dat daar 'n oop stoel moet wees tussen 'n indiwidu of gesin (wat almal bymekaar sit) en die volgende persoon.
Ek wil almal vriendelik uitnooi om Sondag se erediens om 08:30 by te woon. Dit sal 'n wonderlike ervaring wees om weer in groot getalle bymekaar te wees. Natuurlik sal ons steeds die Covid-19 protokol toepas en koors neem, saniteer en maskers dra tydens die diens, maar dis 'n klein prys om te betaal vir die voorreg om die Here te loof en te aanbid saam met medegelowiges!
Sien jou Sondag. Al wat jy hoef saam te bring, is 'n hart vol liefde vir die Here!
Laai die toep gerus af op jou selfoon om aanlyn te kan lees of koop die gedrukte weergawe by Cum-boeke.
Wen 'n vleispak!!!
Koop 'n lootjie van R50 en staan 'n kans om 'n vleispak te wen.
Lootjielyste beskikbaar by die Kerkkantoor of kan ook Saterdagoggende gekoop word tydens die pannekoekverkope.
Vleis is steeds te koop beskikbaar op Saterdag oggende by die kerk.
Wollerige seekoeikoei en seekoeibul om te wen!
Koop 'n lootjie vir R20 en staan 'n kans om vir Cleopatra of Julius Caesar te wen. Lootjielyste beskikbaar by die kerkkantoor of tydens Saterdagoggende verkope.
Ons leef in 'n tyd van gedurige verandering, veral as gevolg van die Kovid-pandemie. Ballito Gesinskerk probeer ook tred hou met veranderinge en die maklikste manier om dit met ons lidmate te deel, is om dit wat aangaan in die gemeente op ons dagboek te plaas.
Wees asseblief bedag daarop dat ons dagboek baie gereeld opgedateer word met inligting oor allerhande belangrike gebeure. Dit is veral kerkraadslede wat gereeld na die dagboek moet kyk vir belangrike aankondigings!
Op ons webblad - noordkus.co.za - klik op INLIGTING en dan op DAGBOEK.
Jy sal merk dat daar nou ook 'n skakeltjie is: ALMANAK 2022 wat jou sal neem na die beplanning vir 2022. Hierdie voorlopige dagboek sal verander namate ons meer inligting gekry het van die verskillende diensaksies oor gebeure wat hulle beplan vir volgende jaar.
Ons gemeente se manne kuier elke Saterdag om 07:00 saam op Zoom, waar ons lekker gesels en lewendige gesprekke voer oor aktuele onderwerpe. Enige van ons manne is hartlik welkom om in te skakel! Die Zoom ID en wagwoord sal Vrydae aangestuur word.
Let wel dat daar egter nie op Saterdag 2 Oktober 'n byeenkoms sal wees nie as gevolg van ons Mini Mark.
Die Leesrooster tekste vir die 18de Sondag van Koninkrykstyd: Jakobus 5:13-20, Ester 7:1-6, 9-10, 9:20-22, Psalm 124 en Markus 9:38-50.
Sondag 03 Oktober—Saoedi-Arabië
'n Christen-rolmodel is van groot hulp vir nuwe gelowiges. Iemand wat hulle kan lei, uitdaag, vertroos en bemoedig. Bid dat tien sulke persone spoedig in Saoedi-Arabië na vore sal kom.
Maandag 04 Oktober—Libanon
Bid dat jongmense wat hard gewerk het om die gebied rondom die Beiroet-hawe te herstel, toegelaat sal word om meer verantwoordelikheid te neem in die nuwe Libanon en om saam met die res van die bevolking te werk om die land weer as 'n eenheid te herstel.
Dinsdag 05 Oktober—Soedan
Ondanks die oorgangsregering se verbale onderneming om godsdiensvryheid vir almal te verseker, ervaar Christene steeds beperkings in die daaglikse uitdrukking van hul geloof. Bid vir wysheid vir die regering namate hulle probeer om die lewens van alle Soedanese te verbeter en dat hierdie brose demokrasie die geleentheid sal hê om in krag te groei.
Woensdag 06 Oktober—Nigerië
Toe Hannatu Ezra* en haar familie in 2017 uit Boko Haram se gevangenskap probeer vlug het, is twee van haar kinders doodgeskiet. Sy ervaar steeds die trauma van haar verlies en twee jaar se aanhouding. Bid dat die Here vir haar en haar oorblywende kinders 'n manier sal voorsien om Geopende Deure se traumasentrum te besoek.
Donderdag 07 Oktober—Bhoetan
Die Covid-19-reisbeperkings maak dit vir Geopende Deure se plaaslike vennote moeilik om programme vir hul beplande datums te organiseer. Bid dat God hulle sal help om programme veilig en op die regte tyd uit te voer.
Vrydag 08 Oktober—Nepal
Tydens die skryf hiervan het die aantal Covid-19-gevalle weer begin toeneem. Bid vir God se genesing in Nepal, asook vir die veiligheid en beskerming van Geopende Deure se plaaslike vennote en hul familielede, tydens die pandemie.
Saterdag 09 Oktober—Mianmar
Die huidige militêre staatsgreep het tot groot onrus in die land gelei. Baie mense het betoog en hul lewens verloor. Talle is deur die sterftes en geweld getraumatiseer. Bid vir die herstel van 'n regverdige regering en verdraagsaamheid. Bid ook vir emosionele genesing vir die mense van Mianmar.